Oud-Uppie 'puik' in topvlak-rugby | Netwerk24
17 Junie 2021 06:21
'n Oudleerling van die Hoërskool Upington is in die Springbok-groep ingesluit wat eersdaags toetse teen Georgië en die Britse en Ierse Leeus sal speel.
Jasper Wiese (25), as nuweling, is as losvoorspeler in die groep van 46 spelers ingesluit.
Hy is raakgesien toe hy vir Ixias, van die Sentrale Universiteit vir Tegnologie in Bloemfontein, uitgeblink het. Hy het ook al vir die Cheetahs en die Griffons uitgedraf. Hy speel nou vir die Engelse klubspan Leicester Tigers.
Die Springbok-breintrust het vroeër gesê hy "vertoon puik" in die Engelse Premierliga, waar hy teen van die beste spelers in die wêreld speel.
Die Springbokke speel op 2 en 9 Julie opwarm-toetse teen Georgië, met toetse teen die Leeus op 24 en 31 Julie en 7 Augustus.